Na temelju članka 117. stavka 5. Zakona o socijalnoj skrbi („Narodne novine“ broj 157/13., 154/14., 99/15., 52/16., 16/17. i 130/17.), članka 22. stavka 3. Odluke o socijalnoj skrbi na području Općine Molve ("Službeni glasnik Općine Molve" broj 5/17.) i članka 29. Statuta Općine Molve („Službeni glasnik Koprivničko-križevačke županije“ broj 5/13. i 3/15. i "Službeni glasnik Općine Molve" broj 1/18. i 2/19.) Općinsko vijeće Općine Molve na 25. sjednici održanoj 22. ožujka 2019. godine donijelo je 

ODLUKU

o odobravanju pomoći za školovanje učenicima i studentima 

s područja Općine Molve za školsku godinu 2018./2019. 
I.


Općina Molve će za školsku godinu 2018./2019. dodjeljivati pomoć za školovanje (u daljnjem tekstu: pomoć) učenicima srednjih škola i studentima s područja Općine Molve.

Pomoć iz članka 1. ove Odluke isplaćivat će se za razdoblje od 10 mjeseci.

II.


Sredstva za dodjeljivanje pomoći učenicima studentima osigurana su u proračunu Općine Molve za 2019. i 2020. godinu.
III.

Pravo na pomoć imaju učenici srednjih škola s prebivalištem na području Općine Molve, koji su 2019. godine uspješno završili razred i to: redovni učenici u iznosu od 250,00 kuna mjesečno.
Učenici iz stavka 1. ovog članka ostvaruju pravo na dodatnih 250,00 kuna mjesečno, najviše do 2.500,00 kn ukoliko:

· se radi o školovanju za deficitarna zanimanja i to: zidari, armirači, strojobravari, ličioci, dimnjačari ili poljoprivredna škola.
IV.
Pravo na pomoć u iznosu od 400,00 kuna mjesečno imaju studenti s prebivalištem na području Općine Molve, koji su 2019. godine uspješno završili godinu studija.


Studenti iz stavka 1. ovog članka ostvaruju pravo na dodatnih 200,00 kuna mjesečno, najviše do 2.000,00 kn, ukoliko:

· se radi o studiju za deficitarna zanimanja i to: pravo, geodezija, agronomija, strojarstvo, građevinarstvo, arhitektura ili medicina.
V.
Pravo na pomoć ne mogu ostvariti učenici, neovisno radi li se o istom ili drugom smjeru srednjoškolskog obrazovanja, ako su za isti razred već primili takvu pomoć.
Pravo na pomoć ne mogu ostvariti studenti, neovisno radi li se o istom studiju ili o promjeni studija, ako su za istu godinu studija već primili takvu pomoć, kao niti za parcijalno upisanu, odnosno apsolventsku godinu studija.

VI.


Zahtjev podnose učenici i studenti za sebe, odnosno zakonski zastupnici za učenike mlađe od 18 godina.
Učenik, odnosno student stječe pravo na novčanu pomoć nakon što preda Jedinstvenom upravnom odjelu svjedodžbu o uspješno završenom razredu srednje škole, odnosno potvrdu Fakulteta o položenim ispitima te potvrdu o upisu u narednu  školsku godinu, odnosno godinu fakulteta.
Učenik, odnosno student ostvaruje pravo na pomoć iz točke 3. i 4. za posljednju godinu školovanja, odnosno studija po njegovom završetku, što dokazuje potvrdom, odnosno svjedodžbom ili diplomom visokoškolske ustanove.

VII.

Za provedbu ove Odluke zadužuje se Jedinstveni upravni odjel koji provodi postupak.

Općinski načelnik raspisat će javni poziv koji će se objaviti na internet stranici Općine Molve www.molve.hr i bit će otvoren za podnošenje prijava do 30. prosinca 2019. godine te će donijeti zaključke o pomoćima po zahtjevima koji udovoljavaju uvjetima iz ove Odluke.


VIII.


Ova Odluka stupa na snagu osmog dana od dana donošenja, a objavit će se na oglasnoj ploči i internet stranici Općine Molve. 

OPĆINSKO VIJEĆE OPĆINE MOLVE

